Aanbieding lei tot stormloop by laerskool, 19 beseer | Maroela Media
Altesaam 19 leerders is Vrydagmiddag in 'n stormloop by 'n laerskool in Midrand in Gauteng beseer.
Russel Meiring, woordvoerder van ER24, het gesê die voorval het by 'n laerskool in Ivorypark plaasgevind.
"ER24 en ander nooddienste is na die skool ontbied nadat daar vermoedelik 'n stormloop plaasgevind het," het Meiring gesê.
Die leerders is vir geringe tot matige beserings behandel voor hulle deur ambulanse na verskeie hospitale in die omgewing geneem is vir verdere behandeling.
"Gelukkig is daar geen ernstige of noodlottige beserings aangemeld nie," het Meiring gesê.
Steve Mabona, woordvoerder van die Gautengse departement van onderwys, het die voorval bevestig.
Hy het gesê die beseerdes is leerders tussen graad 4 en graad 7 aan Ivory Park Primary. Voorlopige ondersoek dui aan dat die voorval plaasgevind het tydens 'n mobiele wetenskap-aanbieding wat deur die skool en City Parks georganiseer was.
"City Parks het 'n spesifieke item gedemonstreer. Leerders aan die agterkant het vorentoe gedruk om te kyk wat aangaan. Gevolglik is sommige leerders gestamp en van hulle het oor mekaar geval. Die aanbieding is daarna dadelik gestaak," het hy gesê.
Volgens Mabona is al die leerders reeds ontslaan. Die departement is in verbinding met die kinders se ouers en voogde en sal hulle verder bystaan soos benodig.